Urbanus Episcopus servus servorum Dei, dilecto filio Simoni Abbati Monasterii Cluniacensis, Matisconensis Diœcesis, salutem et Apostolicam benedictionem. Devotionis tuæ sinceritas, quam ad nos et Romanam geris Ecclesiam, promeretur ut petitionibus tuis, illis præsertim, quæ ad salutem et commodum animarum cedere valeant, quantùm cum Deo possumus, favorabiliter annuamus. Hinc est quod nos tuis devotis supplicationibus inclinati, ut quotiescumque, et ubicumque coram te et successoribus tuis Abbatibus Monasterii Cluniacensis, qui erunt pro tempore, in Missarum solemniis per Prædicationis ministerium proponi contigerit publicè verbum Dei; hujusmodi proponens possit auctoritate Apostolica verè pœnitentibus et confessis ibidem præsentibus, sive proponens ipse Cluniacensis Ordinis professor, sive alius, cui tamen Officium prædicationis competat, fuerit, quadraginta dies de injunctis eis pœnitentiis misericorditer relaxare, Tibi, et eisdem successoribus tenore præsentium indulgemus. Nulli ergo, etc. Datum Avenioni, XIII. Kalendas Januarii. Pontificatus nostri anno primo.